b'\n_START_ARTICLE_\nXiahou Dun\n_START_PARAGRAPH_\nXiahou Dun (tradisjonell kinesisk: \xe5\xa4\x8f\xe4\xbe\xaf\xe6\x83\x87; forenklet kinesisk: \xe5\xa4\x8f\xe4\xbe\xaf\xe6\x83\x87, pinyin: Xi\xc3\xa0h\xc3\xb3u D\xc5\xabn; f\xc3\xb8dt i landet Qiao - n\xc3\xa5 Bozhou i provinsen Anhui, d\xc3\xb8d 13. juni 220), stilnavn Yuanrang (\xe5\x85\x83\xe8\xae\x93) var en kinesisk general som tjente under krigsherren og H\xc3\xa0n-statsministeren Cao Cao f\xc3\xb8r og i de tre rikers tid i Kinas historie.\n_START_SECTION_\nFamilie og bakgrunn\n_START_PARAGRAPH_\nXiahou Dun drepte som fjorten\xc3\xa5ring en mann som hadde forn\xc3\xa6rmet hans l\xc3\xa6rer. Hans voldsomme temperament var allerede da forlengst viden kjent. _NEWLINE_Hans fetter Xiahou Yuan ble i likhet med ham ogs\xc3\xa5 en av Cao Caos offiserer. Cao Caos far, Cao Song, var ogs\xc3\xa5 opprinnelig et medlem av Xiahou-klanen, men ble adoptert av evnukken Cao Teng. Det var f\xc3\xb8lgelig slektskap mellom Cao Cao og xiahouene.\n_START_SECTION_\nH\xc3\xa6rf\xc3\xb8rer\n_START_PARAGRAPH_\nI 190 sluttet Xiahou Dun seg til krigsherren Cao Cao og deltok med ham i kampene mot Dong Zhuo, som hadde tatt den unge keiser Xian som gissel._NEWLINE_Takket v\xc3\xa6re sin krigsinnsats i de f\xc3\xb8rste slagene mot Dong Zhuo og i slaget ved Yanzhou ble han utnevnt av Cao Cao til kommandant. Men som kommandant m\xc3\xa5tte han i 194 bli tilbake i byen Puyang mens Cao Cao gikk til kamp mot og beseiret guvern\xc3\xb8r Tao Qian, mannen som hadde drept hans far Cao Song. Ikke desto mindre klarte Xiahou Dun \xc3\xa5 beseire Tao Qians general Cao Bao._NEWLINE_Xiahou Dun ble en av Cao Caos fremste generaler, og han st\xc3\xb8ttet sin herre i felttogene mot L\xc3\xbc Bu, Sun Quan og Liu Bei. _NEWLINE_Xiahou Dun mistet sitt venstre \xc3\xb8ye i slaget ved Xiapi mot L\xc3\xbc Bu i 198, og ble siden kjent blant soldatene som blinde Xiahou. Dette tilnavnet irriterte ham. Forestillingen om D\xc5\xabn som en en\xc3\xb8yd kriger ble senere popul\xc3\xa6r p\xc3\xa5 grunn av Luo Guanzhongs historiske roman Beretningen om de tre konged\xc3\xb8mmer fra 1300-tallet, hvor det blir sagt at han dro ut pilen som den fiendtlige generalen Cao Xing hadde skutt mot \xc3\xb8yet hans og spiste sitt eget \xc3\xb8yeeple for \xc3\xa5 skape frykt hos sine motstandere._NEWLINE_Etter Cao Caos d\xc3\xb8d i 220 tvang hans s\xc3\xb8nn og arving Cao Pi den siste Han-keiseren til \xc3\xa5 abdisere, og etablerte Wei-dynastiet. Han utnevnte Xiahou Dun til overgeneral. Men f\xc3\xa5 m\xc3\xa5neder etter ble Xiahou Dun syk og d\xc3\xb8de.'